**ХИМИКОТЕХНОЛОГИЧЕН И МЕТАЛУРГИЧЕН УНИВЕРСИТЕТ**

**ПРАВИЛНИК**

**ЗА УСТРОЙСТВОТО И ДЕЙНОСТТА НА ДОКТОРАНТСКО УЧИЛИЩЕ**

**ЗА ОБУЧЕНИЕ НА ДОКТОРАНТИ В ХТМУ**

**ПО ПРОГРАМА „ОБРАЗОВАНИЕ“ 2021 - 2027 г.**

**Проект: BG05SFPR001-3.004-0009-С01 „Подкрепа за развитие на проектна докторантура и създаване на докторантско училище в Химикотехнологичен и металургичен университет“**

**Приет с решение на Академичен съвет на ХТМУ, Протокол № 27 / 21.02.2025 г.**

**I. ОБЩИ ПОЛОЖЕНИЯ**

Чл. 1. С този правилник се уреждат устройството, дейността, управлението и контрола на Докторантско училище при Химикотехнологичен и металургичен университет (ХТМУ) в съответствие с изискванията на:

* Закон за висшето образование на Република България;
* Закон за развитие на академичния състав в Република България и Правилник за прилагане на Закон за развитие на академичния състав в Република България;
* Правилник за придобиване на научни степени и заемане на академични длъжности в ХТМУ;
* Правилник за прием и обучение на докторанти в ХТМУ;
* Правила за прием и обучение на докторанти в ХТМУ по програма „Образование“ 2021 - 2027 г., проект: BG05SFPR001-3.004-0009-С01 „Подкрепа за развитие на проектна докторантура и създаване на докторантско училище в Химикотехнологичен и металургичен университет“;
* Закон за държавния бюджет на Република България.

Чл. 2. (1) Докторантското училище има образователни и методически функции, изразяващи се в организиране и подпомагане на изследователската и академична подготовка на докторантите в ХТМУ, назначени по проект BG05SFPR001-3.004-0009-С01.

(2) Докторантското училище има за цел да:

1. Oсигурява административна, информационна и консултантска помощ при обучението и изследователската работа на докторантите в ХТМУ, назначени по проект BG05SFPR001-3.004-0009-С01;
2. Участва/координира в организирането на общообразователната и специализираща подготовка в хода на обучението за придобиване на образователната и научна степен „Доктор“.
3. Насърчава/подпомага публикационната активност и международните изяви на докторантите по проекта;
4. Насърчава/подпомага изявени докторанти с високи постижения в съответната научна област;
5. Създава благоприятна професионална и институционална среда за интегрирането на докторантите в академичния живот на университета.

Чл. 3. При изпълнение дейностите на докторантското училище не се допускат привилегии и ограничения, свързани с възраст, пол, раса, етническа принадлежност, социален статус, вероизповедание и др., с изключение на случаите, изрично посочени в законовата и нормативна уредба, действаща на институционално ниво и/или в Република България.

**II. УСТРОЙСТВО И ОРГАНИ ЗА УПРАВЛЕНИЕ**

Чл. 4. Докторантското училище е обслужващо звено в структурата на ХТМУ, което се контролира от Заместник-ректора по Научни дейности в ХТМУ и от ръководителя на проект BG05SFPR001-3.004-0009-С01.

Чл. 5. (1) Докторантското училище се оглавява от назначен за целта директор и включва научно-методичен съвет (НМС) и технически сътрудник.

(2) Научно-методичният съвет се председателства от Зам. ректора по Научни дейности и включва членовете на екипа за управление и ръководителите на докторантските програми по проект BG05SFPR001-3.004-0009-С01. На свои заседания научно-методичния съвет:

1. Взема решения за подпомагане на обучението и изследователската работа на докторантите, назначени по проект BG05SFPR001-3.004-0009-С01;

 2. Осъществява мониторинг по изпълнението на предвидените дейности по проекта;

3. Проследява приемането и изпълнението на индивидуалните планове на докторантите по проекта;

4. Организира проучвания на необходимостта от знания, умения и компетентности на докторантите по гореспоменатия проект, и на удовлетвореността им от изпълнението му;

5. Разглежда и предлага за утвърждаване нови курсове за докторанти от Заместник-ректора по Научни дейности на ХТМУ;

6. Планира графика за обучение на докторантите, назначени по проекта, по новосъздадените курсове;

7. Разглежда и решава въпроси, свързани с дейността на докторантското училище.

(3) Директорът:

1. Следи за изпълнението на решенията, взети от научно-методичния съвет на докторантското училище;
2. Отговаря за администрирането и информационното обезпечаване на дейностите, свързани с учебната и изследователската работа на докторантите, назначени по проект BG05SFPR001-3.004-0009-С01;
3. Кореспондира с преподавателите и докторантите по отношение на дейностите, свързани с изпълнението на проекта;
4. Координира воденето на досие на докторантите по проекта;
5. Подпомага отчетността по проект BG05SFPR001-3.004-0009-С01, свързана с докторантското училище.

(4) Администрирането на дейностите и съхранението на документацията, свързани с дейността на докторантското училище, и с обучението и изследователската дейност на докторантите към него, се подпомага от техническия сътрудник на докторантското училище и от отдел Научни дейности при ХТМУ.

1. По време на изпълнението на проект BG05SFPR001-3.004-0009-С01 техническият сътрудник на проекта изпълнява ролята на технически сътрудник на докторантското училище.

**III. ДЕЙНОСТИ НА ДОКТОРАНТСКОТО УЧИЛИЩЕ**

Чл. 6. (1) Обучението и изследователската работа на докторантите, назначени по проект BG05SFPR001-3.004-0009-С01, се осъществява по индивидуален учебен план, който се приема съгласно утвърдените правилници на ХТМУ.

(2) Докторантите, назначени по проект BG05SFPR001-3.004-0009-С01, имат равен достъп до всички дейности, организирани от докторантското училище.

(3) Докторанти от ХТМУ, които не са назначени по гореспоменатия проект, при заявен интерес се допускат за участие в дейностите, организирани и координирани от докторантското училище.

Чл. 7. (1) Основни дейности на Докторантското училище са:

1. Координиране на обучението и изследователската работа на докторантите по проект BG05SFPR001-3.004-0009-С01 съвместно с основните звена на ХТМУ за своевременно изпълнение на индивидуалните планове;
2. Организиране и координиране на обучението по нови курсове и семинари, необходими за повишаване на знанията, уменията и компетенциите на докторантите по гореспоменатия проект;
3. Подпомагане на участието на докторантите по проекта в престижни национални и международни форуми, научно-изследователски програми и проекти;
4. Подпомагане на сътрудничество и съвместна работа на докторантите по проекта със заинтересовани предприятия, висши училища и други институции от страната и чужбина, включително реализирането на мобилност;
5. Координиране на членството на докторанти в национални, европейски и международни организации, асоциации, професионални мрежи, и др;
6. Подпомагане на научните изследвания и публикациите на докторанти в утвърдени български и международни научни издания.

**IV. ФИНАНСИРАНЕ**

Чл. 8. (1) Дейността на докторантското училище се финансира от проект BG05SFPR001-3.004-0009-С01 по време на изпълнението на проекта.

(2) След приключване на проект BG05SFPR001-3.004-0009-С01, то ще се финансира от:

1. Бюджета на университета;
2. Такси на докторанти, назначени по проектни докторантури по тематики на предприятия;
3. Средства, отпуснати по национални и международни програми, и проекти.

Чл. 9. Управлението и разходването на средства за Докторантското училище се извършва в съответствие със законодателството, решенията на академичните органи за управление и Правилника за устройството и дейността на ХТМУ.

**V. ЗАКЛЮЧИТЕЛНИ РАЗПОРЕДБИ**

§ 1. Изменения и допълнения в правилника се извършват от Академичния съвет на ХТМУ по предложение на Заместник-ректора по Научни дейности и на ръководителя на проект BG05SFPR001-3.004-0009-С01.

§ 2. За случаи, които не са уредени от настоящия правилник, се прилагат разпоредбите на нормативните документи, изброени в Чл.1.